b"\n_START_ARTICLE_\nRepsol Honda\n_START_SECTION_\nAlkuvaiheet\n_START_PARAGRAPH_\nVuonna 1995 tallissa ajoi kolme kuljettajaa: australialainen Mick Doohan, espanjalainen \xc3\x80lex Crivill\xc3\xa9 ja japanilainen Shinichi Itoh. Py\xc3\xb6r\xc3\xa4n\xc3\xa4 oli Honda NSR500. Mick Doohan ajoi kauden aikana seitsem\xc3\xa4\xc3\xa4n voittoon ja varmisti toisen per\xc3\xa4kk\xc3\xa4isen maailmanmestaruutensa kauden toiseksi viimeisess\xc3\xa4 osakilpailussa Argentiinassa. \xc3\x80lex Crivill\xc3\xa9 saalisti yhden voiton ja oli mm-pisteiss\xc3\xa4 sijalla nelj\xc3\xa4. Shinichi Itoh oli mm-pisteiss\xc3\xa4 viides._NEWLINE_Vuodeksi 1996 talli laajensi nelj\xc3\xa4\xc3\xa4n kuljettajaan. Mick Doohan ja \xc3\x80lex Crivill\xc3\xa9 ajoivat Honda NSR500:a ja japanilaiset Tadayuki Okada ja Shinichi Itoh Honda NSR55V:ll\xc3\xa4. Doohan voitti kolmannen maailmanmestaruutensa ajaen kahdeksaan osakilpailuvoittoon ja Crivill\xc3\xa9 oli loppupisteiss\xc3\xa4 toinen kahdella osakilpailuvoitolla. Okadan sijoitus oli seitsem\xc3\xa4s ja Iton kahdestoista._NEWLINE_Talli jatkoi nelj\xc3\xa4ll\xc3\xa4 kuljettajalla kauteen 1997 Doohanin, Crivill\xc3\xa9n ja Okadan ajaessa NSR500:a ja Takuma Aokin ajaessa NSR500V:ll\xc3\xa4. Repsol Honda voitti kauden kaikki 15 osakilpailua. Matkalla viidenteen mestaruuteensa Doohan ajoi voittoon 12 kertaa murtaen Ciagomo Agostinin enn\xc3\xa4tyksen yhden kauden voitoista. Tadayuki Okada voitti yhden osakilpailun ja sijoittui loppupisteiss\xc3\xa4 toiseksi. \xc3\x80lex Crivill\xc3\xa9 otti kaksi voittoa, mutta sijoittui loppupisteiss\xc3\xa4 vasta nelj\xc3\xa4nneksi jouduttuaan j\xc3\xa4tt\xc3\xa4m\xc3\xa4\xc3\xa4n viisi osakilpailua v\xc3\xa4liin Assenissa sattuneen vakavan onnettomuuden j\xc3\xa4lkeen. Aokin loppusijoitus oli viides. Repsol Honda kuljettajat ottivat kaikki palkintopallisijat nelj\xc3\xa4ss\xc3\xa4 osakilpailussa; Japanissa, Espanjassa, Saksassa ja Indonesiassa.  _NEWLINE_Kaudella 1998 Doohan, Crivill\xc3\xa9 ja Okada jatkoivat tallissa laitteinaan NSR500:t ja espanjalainen Sete Gibernau otti nelj\xc3\xa4nnen kuljettajan paikan ajaen NSR:n V-versiolla. Doohan jatkoi dominointiaan voittaen kahdeksan osakilpailua ja varmisti viidennen mestaruutensa kotiyleis\xc3\xb6ns\xc3\xa4 edess\xc3\xa4 Australiassa kauden toiseksi viimeisess\xc3\xa4 kilpailussa. Crivill\xc3\xa9n saldo oli kaksi voittoa ja kolmas sija mestaruuspisteiss\xc3\xa4. Okada mursi ranteensa Italian Grand Prix'n harjoituksissa ja joutui olemaan sivussa kolme osakilpailua. H\xc3\xa4nen sijoituksensa oli lopulta kahdeksas. Gibernaun sijoitus oli yhdestoista. _NEWLINE_Kauteen 1999 talli jatkoi muuttumattomalla kokoonpanolla. Espanjan GP:n aika-ajoissa viisinkertainen maailmanmestari Michael Doohan ajoi rajusti ulos ja joutui olemaan sivussa koko loppukauden. Kauden p\xc3\xa4\xc3\xa4tteeksi Doohan ilmoitti vet\xc3\xa4ytyv\xc3\xa4ns\xc3\xa4 lajista. Crivill\xc3\xa9 kruunattiin uudeksi mestariksi kauden toiseksi viimeisess\xc3\xa4 osakilpailussa Brasiliassa. Kuljettajien voittosaldot olivat Crivill\xc3\xa9 kuusi voittoa ja Okada kolme voittoa (loppupisteiss\xc3\xa4 sijalla kolme). Sete Gibernau, joka sai alleen paremman NSR500 -py\xc3\xb6r\xc3\xa4n Doohanin onnettomuuden j\xc3\xa4lkeen, oli loppupisteiss\xc3\xa4 viides. Tallin kuljettajat t\xc3\xa4yttiv\xc3\xa4t kaikki palkintopallisijat Kataloniassa Crivill\xc3\xa9n voittaessa, Okadan ollessa toinen ja Gibernaun kolmas.\n_START_SECTION_\n2000-luku\n_START_PARAGRAPH_\nCrivill\xc3\xa9, Okada ja Gibernau jatkoivat tallissa my\xc3\xb6s kaudelle 2000, kaikilla py\xc3\xb6r\xc3\xa4n\xc3\xa4 NSR500. Repsol Honda -tallille kausi 2000 oli kuitenkin vaikea. Crivill\xc3\xa9 mets\xc3\xa4sti kauden aikana vain yhden osakilpailuvoiton ja oli mm-pisteiss\xc3\xa4 lopulta yhdeks\xc3\xa4s, Okadan sijoituksen ollessa yhdestoista ja Gibernaun viidestoista. _NEWLINE_Kaudeksi 2001 Crivill\xc3\xa9 sai tallitoverikseen japanilaisen Tohru Ukawan. Parannusta kauteen 2000 ei kuitenkaan paljon tapahtunut. Crivill\xc3\xa9 ajoi palkintokorokkeelle vain kahdesti ja oli loppupisteiss\xc3\xa4 kahdeksas. Ukawan sijoitus oli lopulta kymmenes ja h\xc3\xa4n onnistui p\xc3\xa4\xc3\xa4sem\xc3\xa4\xc3\xa4n palkintokorokkeelle vain kerran. Mestaruuteen ajoi italialainen Valentino Rossi._NEWLINE_Kaudeksi 2002, jolloin mm-sarja muuttui MotoGP-luokaksi, Valentino Rossi liittyi talliin Ukawan tallitoveriksi. Samalla kalusto vaihtui uudet MotoGP-s\xc3\xa4\xc3\xa4nn\xc3\xb6t t\xc3\xa4ytt\xc3\xa4v\xc3\xa4ksi kun 500-kuutioinen NSR500 vaihtui 990-kuutioiseksi RC211V:ksi. Rossi ja Ukawa olivat ainoat kuljettajat, jotka saivat k\xc3\xa4ytt\xc3\xb6\xc3\xb6ns\xc3\xa4 uuden py\xc3\xb6r\xc3\xa4n heti kauden alusta asti. Kauden loppupuolella uusi RC211V annettiin my\xc3\xb6s Alex Barrosin ja Daijiro Katon k\xc3\xa4ytett\xc3\xa4v\xc3\xa4ksi. Valentino Rossi dominoi kautta ja varmisti mestaruuden kun kaudesta oli ajamatta viel\xc3\xa4 nelj\xc3\xa4 osakilpailua. Rossi ajoi kauden aikana voittoon yksitoista kertaa. Ukawa ajoi voittoon kerran ja palkintokorokkeelle kahdeksan kertaa ja oli mm-loppupisteiss\xc3\xa4 kolmas._NEWLINE_Vuoden 2002 Amerikan AMA Superbike -mestari Nicky Hayden liittyi talliin Rossin tallikaveriksi vuodelle 2003. Rossin dominointi jatkui. H\xc3\xa4n otti kauden aikana yhdeks\xc3\xa4n osakilpailuvoittoa ja ajoi palkintokorokkeelle kauden jokaisessa kilpailussa. Rossi kruunattiin maailmanmestariksi kolmannen kerran per\xc3\xa4kk\xc3\xa4in kun kautta oli j\xc3\xa4ljell\xc3\xa4 viel\xc3\xa4 kaksi osakilpailua. Hayden onnistui ajamaan palkintokorokkeelle kahdesti ja oli loppupisteiss\xc3\xa4 viides._NEWLINE_Valentino Rossin siirrytty\xc3\xa4 Yamahalle, kilpailuveteraani, brasilialainen Alex Barros siirtyi talliin Haydenin tallikaveriksi kaudelle 2004. Barros oli kauden p\xc3\xa4\xc3\xa4tteeksi sijalla nelj\xc3\xa4 ja Hayden sijalla viisi. Molemmat kuljettajat onnistuivat ajamaan kauden aikana palkintokorokkeelle, mutta kumpikaan ei onnistunut ottamaan osakilpailuvoittoa. _NEWLINE_Italian Max Biaggi korvasi Alex Barrosin Haydenin tallikaverina vuodeksi 2005. Hayden otti uransa ensimm\xc3\xa4isen MotoGP-luokan osakilpailuvoiton kotikilpailussaan Laguna Secan radalla. H\xc3\xa4n oli loppupisteiss\xc3\xa4 kolmas. Biaggin sijoitus loppupisteiss\xc3\xa4 oli viides, nelj\xc3\xa4ll\xc3\xa4 palkintokoroke sijalla.\n_START_SECTION_\nTakaisin mestaruuskantaan\n_START_PARAGRAPH_\nKaudella 2006 Nicky Haydenin tallikaveriksi astui 250 kuutioisten maailmanmestari, espanjalainen Dani Pedrosa. Hayden johti mestaruussarjaa suurimman osan kaudesta ja oli ajamassa turvallisesti mestaruuteen, kunnes kauden toiseksi viimeisess\xc3\xa4 osakilpailussa Portugalin Estoriliss\xc3\xa4 Pedrosa menetti py\xc3\xb6r\xc3\xa4ns\xc3\xa4 hallinnan yritt\xc3\xa4ess\xc3\xa4\xc3\xa4n ohittaa tallikaveriaan. Pedrosan ajovirheen seurauksena molemmat Repsol Honda kuljettajat keskeyttiv\xc3\xa4t Portugalin GP:n ja Valentino Rossi siirtyi mm-sarjan johtoon ennen kauden viimeist\xc3\xa4 osakilpailua. Kauden p\xc3\xa4\xc3\xa4t\xc3\xb6skilpailussa Espanjan Valenciassa Rossi kuitenkin kaatui kilpailun kierroksella viisi yritt\xc3\xa4ess\xc3\xa4\xc3\xa4n parannella sijoitustaan huonon l\xc3\xa4hd\xc3\xb6n j\xc3\xa4lkeen. Hayden ajoi varmistellen kilpailussa kolmanneksi ja kruunattiin maailmanmestariksi. H\xc3\xa4n ajoi kaudella voittoon kahdesti ja palkintokorokkeelle yhteens\xc3\xa4 kahdeksan kertaa. Pedrosan sijoitus oli viides, kahdella voitolla ja viidell\xc3\xa4 muulla palkintokorokesijalla. _NEWLINE_Hayden ja Pedrosa jatkoivat tallissa vuonna 2007, jolloin tallin k\xc3\xa4yt\xc3\xb6ss\xc3\xa4 oli - s\xc3\xa4\xc3\xa4nt\xc3\xb6muutosten my\xc3\xb6t\xc3\xa4 - 800 kuutioinen Honda RC212V. Uusi py\xc3\xb6r\xc3\xa4 ei kuitenkaan ollut alkukaudesta kilpailukykyinen ja HRC my\xc3\xb6nsikin aliarvioineensa uusien 800 kuutioisten py\xc3\xb6rien suorituskyvyn. Kauden edetess\xc3\xa4 py\xc3\xb6r\xc3\xa4\xc3\xa4n tehtiin parannuksia ja lopulta Pedrosa onnistui ajamaan kahteen osakilpailuvoittoon ja oli mm-loppupisteiss\xc3\xa4 toinen. Haydenin saldoksi j\xc3\xa4i vain palkintokorokesijoituksia ja h\xc3\xa4n oli kauden p\xc3\xa4\xc3\xa4tteeksi sijalla kahdeksan._NEWLINE_Kauden 2008 kuljettajakaksikkona jatkoi Pedrosa ja Hayden, Mike Leitnerin toimiessa Pedrosan ja Pete Benson Haydenin p\xc3\xa4\xc3\xa4mekaanikkona. Tallip\xc3\xa4\xc3\xa4llikk\xc3\xb6n\xc3\xa4 toimi Kazuhiko Yamano. Pedrosa ker\xc3\xa4si kauden aikana 249 mm-pistett\xc3\xa4, mik\xc3\xa4 oikeutti loppupisteiss\xc3\xa4 kolmanteen sijaan, Haydenin ollessa kuudes 155 pisteell\xc3\xa4. _NEWLINE_Kaudeksi 2009 Nicky Haydenin siirtyess\xc3\xa4 tallista pois Pedrosan tallikaveriksi tuli italialainen Andrea Dovizioso. Pedrosa sijoittui sarjassa kolmanneksi ja Dovizioso kuudenneksi. Sama kaksikko jatkoi kaudelle 2010, jolloin Pedrosa sijoittui MotoGP:ss\xc3\xa4 toiseksi ja Dovizioso viidenneksi._NEWLINE_Kaudelle 2011 Repsol Honda palkkasi kolmannenkin kuljettajan. Pedrosan ja Dovizioson lis\xc3\xa4ksi tallissa ajoi Casey Stoner. Stoner voitti mestaruuden, Dovizioso sijoittui kolmanneksi ja loukkaantumisten takia kolme kilpailua v\xc3\xa4liin j\xc3\xa4tt\xc3\xa4nyt Pedrosa oli nelj\xc3\xa4s."